KYK: Volkswagen kondig einde van Kewer aan | Netwerk24
KYK: Volkswagen kondig einde van Kewer aan
Deur Petrus Malherbe 14 September 2018 11:12
Die Volkswagen Kewer word wyd beskou as een van die mees ikoniese motors ooit. Foto: Getty Images
Die bekende Volkswagen Volla het die einde van die pad bereik.
Die Duitse motorvervaardiger het Donderdag aangekondig die laaste Volkswagen Kewer gaan in 2019 vervaardig word.
Die oorspronklike VW Beetle is in die 1930’s ontwikkel as ’n simbool van Adolf Hitler se idee van ’n nuwe, “demokratiese” Duitsland.
Intussen is daar meer as 21 miljoen Kewers in 19 fabrieke wêreldwyd vervaardig.
Volkswagen het aanvanklik in 1979 opgehou om die oorspronklike Volla te vervaardig voordat die “nuwe Kewer” in 1998 bekend gestel is.
Dié nuwegenerasie-Volla is aanvanklik goed ontvang met meer as 80 000 motors wat binne ’n jaar in Amerika verkoop is.
Teen 2018 het dié syfer egter tot net meer as 11 000 gekrimp.
Volkswagen gaan die einde van die Kewer met ’n spesiale uitgawe van die ikoniese motor genaamd die “Final Edition” vier.
In ’n verklaring sê Hinrich Woebcken, hoof van Volkswagen in Amerika, dat die vervaardiger hom nou op elektriese motors gaan toespits en dat daar tans geen planne is om ooit weer ’n Kewer te vervaardig nie.
Hier is ’n keur van foto’s van die Kewer oor die afgelope sewe dekades.
Die idee vir die eerste Kewer het gespruit uit Adolf Hitler se droom van ’n demokratiese Duitsland waarin elke inwoner ’n motor besit. Hier is die Nazi-leier saam met dr. Ferdinand Porsche, ontwerper van die splinternuwe “volksmotor”. Foto: Getty Images
Die Volkswagen-fabriek in Wolfsburg, Duitsland, in 1956.Foto: Getty Images
Die ikoniese Kewer van die vroeë 1960’s.Foto: Getty Images
Die eerste “nuwe Kewer” wat in 1999 bekend gestel is nadat Volkswagen die vervaardiging van die ou model in 1979 gestaak het.Foto: Getty Images
So het Volkswagen se “nuwe Kewer” in 2011 gelyk.Foto: Getty Images
Meer oor: Volkswagen | Beetle | Motors
Kyk hier, jy kán met ’n Nissan
VW en beleggers voer hofstryd
Nuwe Arteon die Griekse god in VW-stal